ท่าอากาศยานสุวรรณภูมิยืนยันรถแท็กซี่ที่ให้บริการภายในท่าอากาศยานยังคงให้บริการตามปกติ
นายกิตติพงศ์ กิตติขจร รองผู้อำนวยการท่าอากาศยานสุวรรณภูมิ (สายปฏิบัติการ 1) รักษาการผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. ชี้แจงกรณีมีผู้แทนสมาชิกกลุ่มรถรับจ้างสาธารณะ (แท็กซี่) ได้รวมตัวเพื่อยื่นข้อเรียกร้องขอให้มีการปรับเพิ่มค่าเซอร์ชาร์จหรือค่าบริการจอดรอรับผู้โดยสารที่สนามบิน เพิ่มขึ้นจาก 50 บาท เป็น 100 บาท รวมทั้งมีกระแสข่าวว่าจะมีการรวมตัวกันหยุดให้บริการทั้งที่ท่าอากาศยานสุวรรณภูมิ หรือ ทสภ. และท่ากาศยานดอนเมือง หรือ ทดม. ว่า ปัจจุบันการให้บริการรถแท็กซี่ที่ ทสภ. ยังคงให้บริการตามปกติ ยังไม่หยุดให้บริการแต่อย่างใด สำหรับอัตราค่าโดยสารแท็กซี่ ที่ ทสภ. ยังเป็นไปตามประกาศกระทรวงคมนาคม กรณีการจ้างจากท่าอากาศยานดอนเมือง (ทดม.) หรือ ทสภ. โดยรถยนต์รับจ้างนั้นจอดรอคนโดยสารอยู่ในท่าอากาศยาน ณ จุดที่จัดไว้เป็นการเฉพาะ ให้เรียกเก็บค่าจ้างเพิ่มขึ้นจากที่แสดงไว้ในมาตรค่าโดยสารอีก 50 บาท ต่อมากระทรวงคมนาคมได้ออกประกาศกระทรวงคมนาคม เรื่อง กำหนดอัตราค่าจ้างบรรทุกคนโดยสารและค่าบริการอื่นสำหรับรถยนต์รับจ้างบรรทุกคนโดยสารไม่เกิน 7 คนแบบพิเศษ กรณีการจ้างจากท่าอากาศยานโดยรถยนต์รับจ้างพิเศษนั้น จอดรอคนโดยสาร ณ จุดที่ได้จัดไว้เป็นการเฉพาะ ให้เรียกเก็บเพิ่มอีกไม่เกิน 100 บาท ซึ่งปัจจุบัน ทสภ. ได้อนุญาตให้ผู้ประกอบการนำรถรับจ้างบรรทุกคนโดยสารไม่เกิน 7 คนแบบพิเศษ (TAXI VIP) เข้ามาประกอบกิจการใน ทสภ. เมื่อวันที่ 9 กันยายน 2561 ที่ผ่านมา

ทั้งนี้ ทสภ. ได้นำเสนอข้อเรียกร้องของกลุ่มผู้ขับขี่รถแท็กซี่ไปยังกรมการขนส่งทางบก (ขบ.) ซึ่งเป็นหน่วยงานที่รับผิดชอบในการกำหนดอัตราค่าโดยสารของรถรับจ้างสาธารณะ (แท็กซี่) ได้ทราบและพิจารณา

ข้อเรียกร้องของผู้ขับขี่รถแท็กซี่ต่อไป